คำแนะนำในการใช้เช็ค
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....เดชา กิตติวิทยานันท์
มีผู้สอบถามเกี่ยวกับคำแนะนำในการใช้เช็ค เช่น การรับเช็ค การนำเช็คไปขึ้นเงินกับธนาคาร การทวงหนี้เช็ค รวมทั้งการดำเนินคดีเช็คทั้งทางแพ่งและทางอาญา ว่าจะต้องดำเนินการอย่างไร 
เพราะปัจจุบันการทำการค้ามีการปล่อยสินเชื่อ มีการให้เครดิต ผู้ขายสินค้าไม่สามารถหลีกเลี่ยงการรับเช็คได้ เช็คจึงมีความจำเป็นสำหรับนักธุรกิจโดยเฉพาะอย่างยิ่ง 
แต่เมื่อเช็คเด้งแล้วนักธุรกิจส่วนใหญ่ยังไม่เข้าใจวิธีการดำเนินคดี ทำให้สูญเสียโอกาสในการเรียกเก็บเงินหนี้ ส่งผลให้หนี้สูญ ผมได้จัดอบรมสัมมนาเกี่ยวกับเรื่องเช็ค วิธีการรับเช็ค อยู่เป็นประจำ เช่น เมื่อวันที่ 13 ก.ค. 2553 ได้จัดอบรมที่ TMA สมาคมการจัดการธุรกิจแห่งประเทศไทย ร่วมกับหอการค้าและสภาหอการค้า ก็มีคำถามเกี่ยวกับเรื่องเช็คเป็นจำนวนมาก จึงขอแนะนำในการใช้เช็คเป็นข้อๆ ดังนี้
1.ผู้สั่งจ่ายต้องเป็นผู้มีอำนาจในการสั่งจ่าย
2.ไม่รับเช็คของพนักงานหรือบุคคลอื่น ซึ่งไม่ใช่ลูกค้าของตนเอง
3.รับเช็คที่ไม่มีการแก้ไขข้อมูลเท่านั้น เพราะเป็นเช็คที่สมบูรณ์
4.ไม่ควรรับเช็คที่เขียนโดยบุคคลหลายบุคคลในฉบับเดียวกัน อาจมีปัญหาในชั้นศาลได้
5.ผู้ออกเช็คต้องลงนามกำกับการแก้ไขให้ครบถ้วน
6.ไม่ควรรับเช็คไม่ลงวันที่ เพราะฟ้องอาญาไม่ได้
7.ไม่ควรรับเช็คว่างเปล่า และไม่ควรกรอกข้อความในเช็คของบุคคลอื่น
8.ยอดเงินในเช็คต้องไม่มากกว่าจำนวนหนี้ทางการค้า
9.ไม่รับเช็คต่างจังหวัด เพราะยุ่งยากในการดำเนินคดี
10.ต้องนำเช็คไปเรียกเก็บเงินให้ตรงวันที่ระบุในหน้าเช็ค
11.ดำเนินคดีเช็คทั้งทางแพ่งและทางอาญา
12.เก็บรักษาเช็คต้นฉบับอย่างระมัดระวังไม่ให้สูญหาย
13.เจรจาหนี้อย่านำเช็คต้นฉบับให้ลูกหนี้ดูอาจจะแย่งเช็คซึ่งหน้า
14.ไม่ควรเปลี่ยนเช็คหลังเช็คคืน ควรแจ้งความดำเนินคดีแทนจะดีกว่า
15.ถ้าไม่แน่ใจในลายเซ็นผู้สั่งจ่ายต้องสอบถามธนาคารเจ้าของเช็ค
16.เช็คคืนต้องรีบรับต้นฉบับเช็คและใบคืนเช็คจากธนาคารทันที
17.รับเช็คหลายฉบับจากลูกค้าไม่ควรเข้าบัญชีหลายบัญชี
สำหรับตัวบทกฎหมายที่เกี่ยวข้องกับคดีเช็คตามประมวลกฎหมายแพ่งและพาณิชย์
มาตรา 914 บุคคลผู้สั่งจ่ายหรือสลักหลังตั๋วแลกเงินย่อมเป็นอันสัญญาว่า เมื่อตั๋วนั้นได้นำยื่นโดยชอบแล้วจะมีผู้รับรองและใช้เงินตามเนื้อความแห่งตั๋ว ถ้าและตั๋วแลกเงินนั้นเขาไม่เชื่อถือโดยไม่ยอมรับรองก็ดี หรือไม่ยอมจ่ายเงินก็ดี ผู้สั่งจ่ายหรือผู้สลักหลังก็จะใช้เงินแก่ผู้ทรง หรือแก่ผู้สลักหลังคนหลังซึ่งต้องถูกบังคับให้ใช้เงินตามตั๋วนั้น ถ้าหากว่าได้ทำถูกต้องตามวิธีการในข้อไม่รับรองหรือไม่จ่ายเงินนั้นแล้ว
มาตรา 916 บุคคลทั้งหลายผู้ถูกฟ้องในมูลตั๋วแลกเงินหาอาจจะต่อสู้ผู้ทรงด้วยข้อต่อสู้อันอาศัยความเกี่ยวพันกันเฉพาะบุคคลระหว่างตนกับผู้สั่งจ่ายหรือกับผู้ทรงคนก่อนๆ นั้นได้ไม่ เว้นแต่การโอนจะได้มีขึ้นด้วยคบคิดกันฉ้อฉล
มาตรา 918 ตั๋วแลกเงินอันสั่งให้ใช้เงินแก่ผู้ถือนั้น ท่านว่าย่อมโอนไปเพียงด้วยส่งมอบให้กัน
มาตรา 987 อันว่าเช็คนั้น คือหนังสือตราสารซึ่งบุคคลคนหนึ่งเรียกว่า ผู้สั่งจ่ายสั่งธนาคารให้ใช้เงินจำนวนหนึ่งเมื่อทวงถามให้แก่บุคคลอีกคนหนึ่ง หรือให้ใช้ตามคำสั่งของบุคคลอีกคนหนึ่ง อันเรียกว่าผู้รับเงิน
มาตรา 988 อันเช็คนั้น ต้องมีรายการดั่งกล่าวต่อไปนี้ คือ
(1) คำบอกชื่อว่าเป็นเช็ค
(2) คำสั่งอันปราศจากเงื่อนไขให้ใช้เงินเป็นจำนวนแน่นอน
(3) ชื่อ หรือยี่ห้อและสำนักงานของธนาคาร
(4) ชื่อ หรือยี่ห้อของผู้รับเงิน หรือคำจดแจ้งว่าให้ใช้เงินแก่ผู้ถือ
(5) สถานที่ใช้เงิน
(6) วันและสถานที่ออกเช็ค
(7) ลายมือชื่อผู้สั่งจ่าย
มาตรา 990 ผู้ทรงเช็คต้องยื่นเช็คแก่ธนาคารเพื่อให้ใช้เงิน คือว่าถ้าเป็นเช็คให้ใช้เงินในเมืองเดียวกันกับที่ออกเช็คต้องยื่นภายในเดือนหนึ่งนับแต่วันออกเช็คนั้น ถ้าเป็นเช็คให้ใช้เงินที่อื่นต้องยื่นภายในสามเดือน ถ้ามิฉะนั้นท่านว่าผู้ทรงสิ้นสิทธิที่จะไล่เบี้ยเอาแก่ผู้สลักหลังทั้งปวง ทั้งเสียสิทธิอันมีต่อผู้สั่งจ่ายด้วยเพียงเท่าที่จะเกิดความเสียหายอย่างหนึ่งอย่างใดแก่ผู้สั่งจ่ายเพราะการที่ละเลยเสียไม่ยื่นเช็คนั้น
อนึ่ง ผู้ทรงเช็คซึ่งผู้สั่งจ่ายหลุดพ้นจากความรับผิดไปแล้วนั้น ท่านให้รับช่วงสิทธิของผู้สั่งจ่ายคนนั้นอันมีต่อธนาคาร
มาตรา 991 ธนาคารจำต้องใช้เงินตามเช็คซึ่งผู้เคยค้ากับธนาคารให้ออกเบิกเงินแก่ตน เว้นแต่ในกรณีดั่งกล่าวต่อไปนี้ คือ
(1) ไม่มีเงินในบัญชีของผู้เคยค้าคนนั้นเป็นเจ้าหนี้พอจะจ่ายตามเช็คนั้น หรือ
(2) เช็คนั้นยื่นเพื่อให้ใช้เงินเมื่อพ้นเวลาหกเดือนนับแต่วันออกเช็ค หรือ
(3) ได้มีคำบอกกล่าวว่าเช็คนั้นหายหรือถูกลักไป
มาตรา 1002 ในคดีที่ผู้ทรงตั๋วเงินฟ้องผู้สลักหลังและผู้สั่งจ่าย ท่านห้ามมิให้ฟ้องเมื่อพ้นเวลาปีหนึ่งนับแต่วันที่ได้ลงในคำคัดค้านซึ่งได้ทำขึ้นภายในเวลาอันถูกต้องตามกำหนด หรือนับแต่วันตั๋วเงินถึงกำหนด ในกรณีที่มีข้อกำหนดไว้ว่า “ไม่จำต้องมีคำคัดค้าน”
รู้เทคนิคแล้วต้องระวังอย่าให้พลาดนะ